**TÁJÉKOZTATÁS**

**Komoly büntetés jár az illegális vízvételezésért!**

Tájékoztatjuk felhasználóinkat, hogy a DRV Zrt. szolgáltatási területén az ideiglenesen – mezőgazdasági, építési vagy egyéb munkák kapcsán – felmerülő többlet-vízvételezési igény minden esetben bejelentésköteles. A vízvételezéshez szükséges ügyintézési folyamatot az alábbiakban ismertetjük:

**Bejelentés**

Többlet-vízigény felmerülésekor vegye fel a kapcsolatot a Társaság területileg illetékes üzemvezetőségével, hiszen ott tudnak tájékoztatást adni a település ivóvíz-hálózatának kapacitásáról, valamint arról, hogy a vízellátás biztonságának veszélyeztetése nélkül milyen mértékben teljesíthető a többlet-vízvételezés. Üzemvezetőségeink elérhetőségei a [www.drv.hu/uzemvezetosegeink](http://www.drv.hu/uzemvezetosegeink) weboldalon, a [Vízvételezéshez kapcsolódó elérhetőségek](http://www.drv.hu/documents/60491/66247/V%C3%ADzv%C3%A9telez%C3%A9shez+kapcsol%C3%B3d%C3%B3+%C3%BCzemvezet%C5%91s%C3%A9gi+el%C3%A9rhet%C5%91s%C3%A9gek.pdf/27df5107-b71a-4cbe-8aa3-13b867085438) linkre kattintva megtalálhatók.

A kérelmet a vételezés tervezett időpontjánál legalább 2 héttel korábban, írásban kell benyújtania a szolgáltató felé.

**Adategyeztetés**

Az egyeztetés során tájékoztassa az üzemvezetőség ügyintézőjét a vízvételezés céljáról, várható időtartamáról, a napi vételezési igény mértékéről, valamint a vízvételezés módjáról (pl.: tartálykocsival, tartállyal történő elszállítás, kiépített vezetéken történő vételezés), illetve töltse ki a szerződéskötéshez szükséges adategyeztető lapot.

**szerződéskötés**

Amennyiben felmerült vízvételezési igénye biztosítható, a Társaság azt elsősorban az érintett üzemvezetőség telephelyén kialakított vízvételezési ponton keresztül, vagy a településen kijelölt tűzcsap igénybevételével teszi lehetővé. (A tűzcsap mérősítésének költsége a megrendelőt terheli.) Az egyedi vízvételezést a felhasználó és DRV Zrt. által írásban megkötött szerződés szabályozza, mely tartalmazza a vételezett víz díját, a mennyiség mérésének módját, és a vízvételezés egyéb feltételeit. A vízvételezési szerződés másolatának minden esetben a helyszínen rendelkezésre kell állnia.

**A DRV Zrt. a víz tűzcsapról történő szolgáltatását az alábbi esetekben tagadhatja meg:**

* Korábbi szabálytalan vízvételezés esetében.
* A felhasználó a felhasználási helyen rendelkezik vízbekötéssel, amelyről a vízigény biztosítható, vagy nincs a településen az igény kielégítésére alkalmas tűzcsap.
* Ha az igénybejelentő szerződéses folyószámláján lejárt határidejű vagy vitatott számlatartozást tart nyilván Társaságunk, illetve a kérelmező szervezet ellen felszámolási vagy csődeljárás folyik.
* Ha a vízigény kielégítése egyéb módon, tűzcsap igénybevétele nélkül is megoldható.

**Jogi következmények**

A tűzcsapról történő engedély nélküli, vagy nem a vonatkozó szerződésben vagy engedélyben foglaltak szerinti vízvételezés szabálytalan közműhasználatnak minősül, mely esetben a DRV Zrt. feljelentés megtételére jogosult a szabálytalan közműhasználóval szemben. A vízvételezést a DRV Zrt. munkatársain kívül az illetékes rendőrkapitányság, illetve a katasztrófavédelem munkatársai is ellenőrizhetik, szabálytalanság esetén pedig a 259/2011. (XII.7.) kormányrendelet 1. számú mellékletében leírtak alapján 30 ezer forinttól 1 millió forintig terjedő bírságot szabhatnak ki.

Tisztelettel:

**DRV Zrt.**

Friss hírekért, aktualitásokért kövesse honlapunkat ([www.drv.hu](http://www.drv.hu)) és [Facebook](https://www.facebook.com/drvzrt/)-oldalunkat is!